നാടാര് സംവരണം: സര്ക്കാര് അപ്പീല് ഹൈക്കോടതി തിരിച്ചയച്ചു കൊച്ചി: ക്രിസ്ത്യന് നാടാര് സംവരണം സ്റ്റേ ചെയ്ത സിംഗിള് ബഞ്ച് ഉത്തരവിനെതിരായ സര്ക്കാര് അപ്പീല് തിരിച്ചയച്ച് ഹൈക്കോടതി. ഡിവിഷന് ബഞ്ചാണ് സര്ക്കാരിന്റെ അപ്പീല് തിരിച്ചയച്ചത്. സിംഗിള് ബഞ്ച് തന്നെ കേസ് പരിഗണിക്കട്ടെ എന്ന് വ്യക്തമാക്കിയാണ് നടപടി. സിംഗിള് ബഞ്ച് ഉത്തരവില് ഇടപെടുന്നില്ലെന്ന് ചീഫ് ജസ്റ്റിസ് അദ്ധ്യക്ഷനായ ഡിവിഷന് ബഞ്ച് വ്യക്തമാക്കി. സംവരണം സംബന്ധിച്ച പുതിയ ഭരണഘടനാ ഭേദഗതി കേസില് ബാധകമാകുമോ എന്ന് പരിശോധിക്കാന് ഡിവിഷന് ബഞ്ച്, സിംഗിള് ബഞ്ചിനോട് നിര്ദ്ദേശിച്ചു. ഇത് സംബന്ധിച്ച രേഖകള് സിംഗിള് ബഞ്ചിന് മുന്നില് ഹാജരാക്കാന് സര്ക്കാറിനോട് കോടതി ആവശ്യപ്പെട്ടു. സര്ക്കാര് ഹര്ജി സമര്പ്പിച്ചാല് വേഗത്തില് പരിഗണിക്കണമെന്നും കോടതി നിര്ദ്ദേശം നല്കി.മറാത്ത സംവരണ കേസിലെ സുപ്രീം കോടതി ഉത്തരവിന് വിരുദ്ധമാണ് സംസ്ഥാന സര്ക്കാര് നടപടിയെന്ന വിലയിരുത്തലിന്റെ അടിസ്ഥാനത്തിലാണ് ഹൈക്കോടതി സിംഗിള് ബഞ്ച് ക്രിസ്ത്യന് നാടാര് വിഭാഗത്തെ ഒബിസി പട്ടികയില് ഉള്പ്പെടുത്തിയ ഉത്തരവ് സ്റ്റേ ചെയ്തത്.